Equitatio in harundine
Equitatio in harundine est equitandi imitatio ludi aut deliciarum causa. "Equus" simplicissimus sola harundo est, cui impositus puer adultusve equitantis modo procedit. Sed etiam res quaedam ex ligno aut ex pelle aut ex plastica facta harundini adiungi potest vice capitis equini, cui capistrum quoque et frena adfigi possunt. In harundine equitare apud antiquos delectatio puerilis putabatur, namque Horatius dicit adultum, si hoc ludo oblectetur, vesania agi. Itaque Alcibiades quondam risisse fertur Socratem in harundine equitantem cum parvulis filiolis. De Agesilao eodem modo narratur: "Infantes suos eximie diligebat Agesilaus. Quod ad ludum attinet, de eo hoc narrant: harundini velut equo impositum filiolis domi collusisse; a quodam amico visum rogavisse, ne cuiquam hoc indiceret, priusquam ipse quoque pater factus esset." Eadem fere narratio apud Aelianum invenitur. Equitatio in harundine hodie paene obsolevit, sed in quibusdam circulis in oblectamentis habetur aut ideo, quod prae allergia aut prae paupertate vero equo uti nequeunt aut quod bella capita equina nere cupiunt. Praesertim in puellari aetate sunt in hirundine equitantes, sed — mirabile dictu — sunt etiam adulti, qui obstaculosa et disciplinaria certamina equorum harundineorum instruunt.